
Biocid készítmények szemirritatív hatásainak vizsgálata in vitro módszerekkel

A biocid termékek engedélyezéséhez szükséges toxikológiai vizsgálatokban elsősorban emlősállatokat alkalmaznak. A házi nyulakon elvégzésre kerülő szemirritációs vizsgálatot Draize és munkatársai fejlesztették ki 1944-ben. Az évek során több olyan in vitro módszert is kidolgoztak, amely nem csak csökkentheti az emlős kísérleti állatok számát, hanem esetleg teljes mértékben ki is válthatja ezek felhasználását. A lehetséges alternatív módszerek közé tartoznak az izolált szerveken végrehajtott szemirritációs tesztek, köztük az izolált csirkeszemet felhasználó vizsgálat is.

Vizsgálatainkban biocid termék irtószerek irritatív hatását vizsgáltuk az in vitro ICE (Isolated Chicken Eye) teszttel. Az in vitro irritációs indexeket összehasonlítottuk a gyártó által közölt értékekkel. A kísérleti eredményeink alapján elmondható, hogy az in vitro ICE-teszt jól használható biocid termékek irritatív hatásainak vizsgálatára. Az in vitro eredmények kellően jó korrelációt mutatnak a biztonsági adatlapokon szereplő paraméterekkel, így elővizsgálati módszerként használható a biocid termékek engedélyezéséhez szükséges toxikológiai vizsgálatokban, így csökkentve az emlős kísérleti állatfelhasználást.



